作者:喬知之
標題:從軍行
內容:南庭結白露，北風掃黃葉。此時鴻雁來，驚鳴催思妾。曲房理針線，平砧搗文練。鴛綺裁易成，龍鄉信難見。窈窕九重閨，寂寞十年啼。紗窗白雲宿，羅幌月光棲。雲月隱微微，夜上流黃機。玉霜凍珠履，金吹薄羅衣。漢家已得地，君去將何事。宛轉結蠶書，寂寥無雁使。生平荷恩信，本為榮華進。況複落紅顏，蟬聲催綠鬢。